ועדת העבודה, הרווחה והבריאות, כנסת 17, פרוטוקול מספר 367, 2008-02-04 09:30

יצחק גלנטי: בוקר טוב לכולם, אני מתכבד לפתוח את הישיבה.

יצחק גלנטי: היום הנושא צו לפעוטות בסיכון, הזכות למעון יום, החלת הזכאות למעון יום מס' 2, תשס"ז-2007.

יצחק גלנטי: בבקשה, המשרד לרווחה והשירותיים החברתיים.

אהובה קרקובר: חוק פעוטות בסיכון הופעל בפועל מתחילת שנת הלימודים תשס"ד, שזה אומר בספטמבר.

אהובה קרקובר: החוק הוחל בהדרגה בשנת תשס"ד בישובים בנגב וישובי קו התפר, כאשר ברוב ישובי הנגב, היה לנו חשוב בעיקר להכניס את הרשויות הבדואיות המוכרות.

יצחק גלנטי: למה, האם שם היו רוב הבעיות?

אהובה קרקובר: אנחנו רצינו שאותם ילדים שילכו למעון יום, יהיו אלה שבאמת נמצאים במצבי הסיכון היותר קשים.

יצחק גלנטי: דוקא באוכלוסיה הזאת היו המצבים היותר קשים?

אהובה קרקובר: זו אוכלוסיה שהיתה פחות מוסדרת.

אהובה קרקובר: בשנת תשס"ה כללנו את כל איזור ירושלים, וכל המועצות האזוריות כולל כל המועצות האזוריות שהיו בנגב, בתשס"ו גם אזור חיפה והצפון.

יצחק גלנטי: מדוע זה נעשה בתשלומים, האם מסיבות תקציביות?

אהובה קרקובר: החוק בנוי "בתשלומים", בתשס"ז סיימנו באזור תל אביב והמרכז.

אהובה קרקובר: בשנה הראשונה תשס"ד אנחנו לא כל כך עבדנו בחלוקה גאוגרפית כי כללנו חוץ מישובי הבדואים, כללנו גם את ישובי קו התפר באזורים השונים בארץ, זה היה חשוב לנו, ומספר רשויות חדשות שהועדה כאן בחרה בהן, שהן רמלה ולוד, כלומר ניסינו את האוכלוסיות הנחשבות חלשות יותר או המקומות יותר בעיתיים מבחינה בטחונית.

אהובה קרקובר: בשנת תשס"ח, שזו השנה שבה אנחנו נמצאים היום, בעצם באנו עם מה שהתחייבנו בישיבה הקודמת, אנחנו סיימנו בארבע שנים את המהלך של חמש, כדי לעשות בדיקה מדויקת על כל הרשויות אם חלילה מישהו יהיה חסר, שזה יהיה מוחל בצו, למרות שבפועל כבר בשנת תשס"ז כל הרשויות השתתפו, אין רשות אחת שאינה כלולה בפועל, בעבודה בפועל אנחנו החלנו את זה.

אהובה קרקובר: סך הילדים הנמצאים במסגרת הזאת, מעונות יום ומשפחתונים כ- 14,000.

אהובה קרקובר: יש לנו אפשרות תקציבית להכניס מספר רב יותר של תלמידים, השנה קיבלנו תוספת תקציבית של 500 מכסות לשנה הזאת, אבל מאחר ואנחנו מאוד מדקדקים בלשון החוק, ישנם ילדים שלפי החוק הם אינם יכולים להיכלל ולפנות למעונות יום.

אהובה קרקובר: אחרי שאנחנו החלנו את זה על כל הארץ, למדנו והפקנו לקחים, אנחנו מכינים עכשיו הצעה לשינויים בחוק, מינוריים, לא מרחיקי לכת, לכלול ילדים שכן נכנסו למעונות יום בטרם כניסת החוק לתוקף.

אהובה קרקובר: לדוגמה: אם החוק הוא עד 36 חודשים, וילד מעוכב התפתחות, בעבר אפשרנו עד 45 חודשים להיות במעון יום, כלומר על פי ההתפתחות הביולוגית שלו, ולאו דוקא לפי המוגדר 3 שנים, אלה הם סוג הדברים שאנחנו כרגע בודקים להכיל אותם בתוך החוק.

אהובה קרקובר: דוגמה נוספת, אנחנו בוחנים את נושא העולים החדשים, בעיקר עולי אתיופיה, אם שם ילד שעל פי כללי החוק יכול להיכנס, כלומר, שהכלל של 36 חודשים יהיה יותר גמיש ואולי 45 חודשים, אלה הם דברים שאנחנו בוחנים אותם, כשאנחנו נגבש את זה כמובן זה יבוא במסלול החקיקה הרגיל.

נועה בן שבת: אתם לא תוסיפו עוד קריטריונים לילדים בסיכון, כלומר האם אתם תרחיבו קצת?

אהובה קרקובר: יכול להיות, יש גם חשיבה מסוימת להרחבה.

אהובה קרקובר: למשל ילדי עולי אתיופיה, שהיא אוכלוסיה מאוד מוגדרת, אנחנו בוחנים איך אפשר להכיל את זה בחוק.

אהובה קרקובר: אין לנו כוונה לאפיין בחוק לפי מגדרים, אבל אם אנחנו נמצא באוכלוסיות עולים סימפטום מאוד מאוד מסוים, יכול להיות שאנחנו נציע אותו כהצעה, אלה הם הדברים שאנחנו עובדים עליהם היום וגם על תקנות החוק.

יצחק גלנטי: האם ישנם ישובים או מקומות של אזרחים ישראלים שעדיין החוק אינו חל עליהם?

אהובה קרקובר: לא.

אהובה קרקובר: מבחינת הצו הרישמי בחקיקה, יש לנו את הקבוצה שמופיעה כאן, אבל בפועל אנחנו כבר החלנו את זה על המערכת.

אהובה קרקובר: המערכת כבר עובדת בפועל באותם הישובים, לפי כללי החוק.

נועה בן שבת: לכן אפשר להכיל אותה בשנת תשס"ח, והיא כבר התחילה.

אהובה קרקובר: נכון, וכבר העברנו אתמול למרות שזה כבר התחיל.

אהובה קרקובר: כמו שאמרתי אנחנו עשינו כמה תיקונים, כלומר אם היתה שגיאת כתיב באיזה מקום, כלומר אם היתה חסרה אות, או אם נכתב שמועצה אזורית אפעל עומדת להתפרק אבל טרם התפרקה, הכנסנו גם אותה כדי שזה יהיה מוסדר עד הנקודה האחרונה, עד שהמועצה האזורית תתפרק.

נועה בן שבת: בעצם הרשימה שאתם מציגים כאן, זו הרשימה הסופית של הישובים והמועצות האזוריות החסרות.

אהובה קרקובר: כן, חלקם טעות סופר שאין לנו הסבר, אבל כפי שהתחייבנו בשנה שעברה, עברנו על הרשימות, אתמול עברה על הרשימות גם נועה בן שבת כדי לוודא, אבל אם חלילה חסר אחד אנחנו נחזור, אין לנו כוונה, אנחנו עשינו עבודה.

יצחק גלנטי: לא הייתי רוצה שבגלל שחלה איזו טעות, איזו נקודה או ישוב ימצא את עצמו מחוץ למסגרת ויגידו לו "עצור אתה לא בפנים".

אהובה קרקובר: כולם נמצאים במסגרת החוק.

אהובה קרקובר: כפי שאמרתי לך, יש לנו ממון מספק ואנחנו לא נמצאים היום במצב שילד צריך לצאת והוא לא יוצא.

אהובה קרקובר: יש לנו מניעה אחת שהיא לא קשורה לפן הזה, וזו היכולת של הרשות המקומית לשאת בהוצאות, ואת זה אתם מכירים ממקומות אחרים, הקשיים שיש לרשויות מקומיות כרשויות מקומיות, אבל לא כמניעה מצד המכסות שלנו, לנו יש מספיק ואנחנו מכסים פה.

יצחק גלנטי: כאן אנחנו מגיעים לשאלה הביצועית.

יצחק גלנטי: אני מבין מדברייך, שיש מועצות מקומיות שבהן יש בעיות מימוניות, אולי מקומיות, אלו בעיות מתעוררות במועצות מקומיות?

אהובה קרקובר: היתה לנו בעיה במועצה מקומית דיר חנה, הם פנו לבית המשפט לפתור אותם מה- 25% ובית המשפט קבע שהם צריכים לשלם את ה-25%.

יצחק גלנטי: והם משלמים?

אהובה קרקובר: כן, והם נדרשו להגיע להסדר עם המשרד, יש לנו כאן את הדווח וזה מבוצע.

יצחק גלנטי: כלומר, אין היום מועצה מקומית שאינה משתתפת בפועל.

אהובה קרקובר: לא, זה יכול שהיא מושכת פה חודש שם חודש, אבל בפועל החוק מיושם.

נועה בן שבת: אנחנו יודעים שחלק מהישובים שעלו בדיונים הקודמים, חלק מהישובים הנמצאים ביהודה ושומרון, מה ההסדרה בפועל?

אהובה קרקובר: דרך המערכת הצבאית.

נועה בן שבת: האם תוכלו להפנות?

אהובה קרקובר: אתם רוצים את הצווים?

נועה בן שבת: אני אשמח מאוד אם תוכלי להעביר זאת לוועדה.

אהובה קרקובר: בסדר, יש לנו את ההחלה במקומות האלה, אנחנו עשינו אותם בשנה הראשונה כפי הזכרתי את קו התפר, מבחינתנו גם ישובים כמו המועצה האזורית שומרון.

יצחק גלנטי: זה נעשה במסגרת תקנה?

אהובה קרקובר: זה נעשה במסגרת הצווים של אלוף הפיקוד, הם היו ראשונים.

וילמה מאור: זאת אומרת שזה מוחל היום גם באריאל?

אהובה קרקובר: בודאי, הם היו מהראשונים.

יצחק גלנטי: זאת אומרת שגם במקרה זה, אין לנו ישוב יהודי הנמצא מעבר לקו הירוק?

אהובה קרקובר: לא, את זה הסדרנו כבר בשנה הראשונה במסגרת ישובי התפר.

יצחק גלנטי: תודה רבה.

יצחק גלנטי: אני מבין שבמסגרת המחויבות שלכם לקיים איתנו התייעצות, זה התקיים ואנחנו מאשרים את ההתייעצות.

אהובה קרקובר: אנחנו נשמח לקבל ולהעביר את זה לשר.

יצחק גלנטי: תודה רבה.